עוגת יום הולדת

עוגת יום הולדת היא עוגה שמוגשת ונאכלת כחלק מחגיגת יום ההולדת במקומות שונים ברחבי העולם.

עוגות יום הולדת משמשות כסמל חברתי ותרבותי המייצג חיבור, חגיגיות ומשמעות של קבוצה חברתית. מעבר לתפקיד הקולינרי שלהן, הן מועדפות בעיקר על ידי ילדים ליצירת אינטראקציות חברתיות באמצעות משחק ודמיון.

היסטוריה
עוגות יום הולדת היו נהוגות כבר במצרים העתיקה בטקסים לכבוד פרעונים. הן הפכו במרוצת השנים מסמל יוקרה למנהג עממי נפוץ, בעיקר לאחר המהפכה התעשייתית. לפי תיעוד משווייץ בשנת 1881, ילדים כיבו נרות ביום הולדתם וביקשו משאלות, מה שמסמן את תחילתו של מנהג נפוץ עד ימינו.

כבר במאה ה־15 החלו מאפיות בגרמניה לייצר עוגות מתוקות שיועדו במיוחד למסיבות יום הולדת לילדים. חגיגות אלו כונו Kinderfest. העוגות, שנקראו Geburtstagorten, יוצרו בראשית הדרך עבור המעמד הגבוה בלבד, אך בתקופת המהפכה התעשייתית הפכו לנפוצות בקרב הציבור הרחב.

הגשה ומנהגים
ממוזער|שמאל|250px|נרות על עוגת יום הולדת, בצורת אותיות היוצרות את המילים "יום הולדת שמח" באנגלית
נהוג לעטר את העוגה בנרות שמספרם כגילו של חוגג יום ההולדת, כגילו ועוד נר נוסף לציון השנה הבאה או "למזל", או בנרות בצורת ספרה או ספרות המרכיבות את הגיל. בחלק מהתרבויות נהוג שחוגג יום ההולדת מכבה את הנרות ומביע משאלה.

נהוג להגיש את העוגה תוך שירת השיר "יום הולדת שמח". יש המעניקים את פרוסת העוגה הראשונה למי שחוגג את יום ההולדת.

 נרות יום הולדת 
קיימות מספר תאוריות לגבי מנהג כיבוי הנרות ביום הולדת. אחת התאוריות טוענת שמקור המנהג הוא ביוון העתיקה, שם היו מביאים עוגות עם נרות דולקים למקדש אלת הציד, ארטמיס, כחלק מטקסים דתיים. תרבויות עתיקות נוספות האמינו כי עשן הנרות נושא את המשאלות והתפילות לאלים. בנוסף, יש תיעוד מהמאה ה-18 בגרמניה של חגיגת יום ההולדת של הרוזן לודוויג פון צינצנדורף, שכללה עוגה עם נרות המסמלים את גילו. כיום המנהג נפוץ ברחבי העולם.

מחקר מצא כי כיבוי הנרות מעל ציפוי העוגה גרם לעלייה של 1,400% בכמות החיידקים בהשוואה לציפוי שלא נכבו עליו נרות. בגלל הנשיפה מהפה על ציפוי העוגה בעת כיבוי נרות, מתרחשת העברת חיידקים ומיקרואורגניזמים נוספים ממערכת הנשימה של האדם שמכבה את הנרות אל העוגה שלאחר מכן נאכלת על ידי אחרים.

סוגים
ממוזער|148 פיקסלים|עוגת יום הולדת שנאפתה לכבוד יום הולדת 20 של ויקיפדיה העברית
העוגה יכולה להיות מכל סוג שהוא. לעיתים היא מעוטרת באופן המסמל את האירוע או את האישיות, העיסוק או התחביבים של חתן או כלת יום ההולדת. עוגת יום ההולדת הפופולרית ביותר לילדים היא עוגת שוקולד חלב (מכונה גם "כושית") מעוטרת באבקת סוכר ובסוכריות קונפטי.

לעיתים יש גם עוגות יום הולדת לאירועים מיוחדים לציון מועדים של ארגונים או מוסדות שונים.

 עוגות יום הולדת בעידן הדיגיטלי 
בעידן הרשתות החברתיות ניכרת מגמה של הפיכת עוגות יום הולדת לאירוע ויזואלי מרהיב המתאים לצילום ולשיתוף ברשתות. אחת התופעות הבולטות היא עוגות "בוערות" (burn-away cakes). עוגות אלו מעוצבות באופן שבו הדלקת הנרות יוצרת אפקט דרמטי של להבות, בעזרת שכבות מיוחדות של סוכר ונייר אכיל. הטרנד זכה לפופולריות ברשתות כמו טיקטוק ואינסטגרם והפך לאטרקציה באירועים חגיגיים. גם מעצבים ואמנים מובילים, כמו מעצב האופנה מארק ג'ייקובס, אימצו את הטרנד ופרסמו סרטונים של עוגות בוערות בחשבונותיהם ברשתות החברתיות.

בעשור האחרון התפתח טרנד עולמי של עוגות היפר-ריאליסטיות. עוגות אלו מעוצבות בצורה מדויקת כל-כך כחפץ אחר, עד שקשה להבחין אם הן באמת אכילות. התופעה זכתה לפופולריות רבה ברשתות החברתיות, בעיקר בזכות סרטונים קצרים שבהם עוגות נראות כמו חפצים יומיומיים (כגון נעל, תפוח או תיק) וניתנות לחיתוך מפתיע שמגלה את פנים העוגה. מגמה זו קיבלה דחיפה משמעותית בעקבות תוכניות טלוויזיה כמו “?Is it Cake” של נטפליקס, והפכה לאלמנט בולט בעיצובי עוגות יום הולדת בעידן הדיגיטלי. העיצוב ההיפר-ריאליסטי מדגיש את הצד הוויזואלי והחווייתי של העוגה, לעיתים אף על חשבון הטעם, והוא משקף את המעבר מתפיסה קולינרית מסורתית לתרבות של שיתוף, הפתעה ואסתטיקה ברשת.

קישורים חיצוניים

 בלדד השוחי, מה מקור מנהגי יום ההולדת?, באתר כלכליסט, 19 ביוני 2014

 סמדר שיר, 
 מתכונים לעוגות יום הולדת, מאקו
 מתכונים לעוגות יום הולדת מיוחדות ומפנקות, השף הלבן

הערות שוליים

יום הולדת
קטגוריה:יום הולדת